**Univerzita Mateja Bela v Banskej Bystrici**

**Ekonomická fakulta**

**POSUDOK OPONENTA HABILITAČNEJ PRÁCE**

**Téma**: **Význam a podstata merania ľudského kapitálu v hotelierstve**

**Typ záverečnej práce**: Hablitačná práca

**Študijný odbor**: 8.1.1 Cestovný ruch

**Autor**: inż. Ewa Wszendybył-Skulska, PhD.

**Oponent**: prof. zw. dr hab. Andrzej Rapacz, Fakulta ekonomiky, manažmentu a cestovného ruchu v Jelenej Hore, Ekonomická univerzita vo Wroclav-e

|  |  |
| --- | --- |
| **1.Aktuálnosť zvolenej témy** | Dosiahnutie vyššej konkurencieschopnosti v hoteloch si vyžaduje nielen atraktívne materiálne zázemie, ale aj dobre pripravený, angažovaný a na zmeny pripravený personál (línioví zamestnanci a manažéri). Charakter hotelových služieb spôsobuje, že práve personál hotelov v rozhodujúcej miere ovplyvňuje úspech alebo neúspech zariadenia. Zamestnanci sú vo všeobecnosti najvzácnejším kapitálom každého hotela. Z hľadiska ekonomiky hotela čoraz väčší význam nadobúdajú zručností riadenia ľudského kapitálu a jeho meranie. Aktuálnosť témy práce je v tom, že jej autorka sa snaží diagnostikovať ľudský kapitál v hotelierstve vysvetlením podstaty manažmentu tohto kapitálu a jeho merania na troch úrovniach, t.j. úroveň ľudského kapitálu v hoteloch, investície do tohto kapitálu a jeho efektívnosť. Z tohto hľadiska považujem problematiku práce za aktuálnu a užitočnú predovšetkým pre prax a oceňujem jej prínos pre rozvoj vedy o manažmente. |
| **2.Vhodnosť zvolených metód** | Verifikácia hlavnej výskumnej hypotézy, ktorá je vyjadrená tvrdením, že ľudský kapitál v hoteloch má vysokú úroveň, ale sa dostatočne nevyužíva, vyžadovala uplatnenie viacerých metód, ako sú expertné metódy skúmania, diagnostický prieskum, primárny prieskum a metódy opisnej a matematickej štatistiky. Základným zdrojom informácií o ľudských zdrojoch v hoteloch bol dotazník obsahujúci 25 otázok určených 112 hotelom lokalizovaným na území Poľska. Kľúčový význam pre naplnenie cieľa práce a verifikácie čiastkových hypotéz malo určenie meradiel na meranie ľudského kapitálu v odvetví hotelierstva. |
| **3. Prínosy habilitačnej práce** | Recenzovaná habilitačná práca má charakter teoreticko-empirickej štúdie, ktorá skúma veľmi zaujímavý a málo preskúmaný problém hospodárenia s ľudskými zdrojmi v odvetví hotelierstva. K prínosom práce patrí:   * upozornenie na početnosť metód merania ľudského kapitálu a potrebu zohľadnenia viacerých kľúčových faktorov pri výbere spôsobu jeho merania, * určenie širokej palety meradiel, ktoré budú základom pre meranie ľudského kapitálu v organizácii, * navrhnutie zoznamu meradiel ľudského kapitálu v hotelových podnikoch, ktoré umožňujú merať stav tohto kapitálu, úroveň investícií do ľudského kapitálu a výsledky týchto investícií, * verifikácia (prostredníctvom primárneho prieskumu a spracovania získaných údajov) užitočnosti týchto meradiel v praxi a z nich vyplývajúcich informácií, * upozornenie na účelnosť systematického skúmania navrhnutých meradiel, ktoré sú základom činnosti na zlepšenie konkurencieschopnosti hotelov. |
| **4. Zhodnotenie publikačnej vedeckovýskumnej a pedagogickej činnosti habilitanta** | Habilitantka má 12-ročnú pedagogickú a výskumnú prax. V jej doterajšej vedeckej činnosti sa nachádza 1 monografia, 49 účastí v monografiách a vedeckých článkoch, 1 učebnica (ako spoluautorka). Z počtu uvedených 49 publikácií, je 16 prác (z toho v 7 bola autorkou) bolo publikovaných v recenzovaných zahraničných vedeckých zborníkoch a monografiách. Dr inż. Ewa Wszendybył-Skulska publikovala 13 referátov na zahraničných a 21 na národných vedeckých konferenciách. Dôkazom známosti habilitantky je 33 citácií v časopisoch, vedeckých zborníkoch a monografiách (z toho 11 v zahraničí). Vedecké výsledky kandidátky spĺňajú obligatórne a fakultatívne požiadavky Ekonomickej fakulty UMB. Medzi úspechy patria dva výskumné projekty, ktorých spoluriešiteľkou bola habilitantka. V pedagogickej činnosti prednáša a vedie cvičenia z predmetov: základy manažmentu v cestovnom ruchu, politika cestovného ruchu v Poľsku, politika cestovného ruchu v EÚ a tiež diplomové semináre. Viedla 53 magisterských prác a 13 bakalárskych prác. Je oponentkou diplomových prác, udržiava kontakty s hospodárskou praxou. |
| **5.Otázky pre autora pri obhajobe práce** | 1. Známe sú metódy merania efektívnosti investícií do ľudského kapitálu. Nie je to všeobecná prax hotelierov. Prečo modely balanced scorecard používané v konsultingových spoločnostiach, ktoré obsahujú meradlá na meranie operačného riadenia ľudského kapitálu, stále nie sú všeobecným nástrojom manažmentu?  2. Aké sú príčiny veľkej premenlivosti takých ukazovateľov ako kreativita zamestnancov, rentabilita ľudského kapitálu a jeho pridaná hodnota vo väčšine hotelov rôznych kategórií, s výnimkou hotelov triedy \*\*\*?  3. Aký je praktický prínos výsledkov prieskumu prezentovaného v práci s ohľadom na skutočnosť, že informácie súvisiace so skúmaným problémom sú len za obdobie troch rokov? |
| **6.Záverečné odporúčanie k návrhu udelenia vedecko-pedagogického titulu:** | Na základe posudku habilitačnej práce, výsledkov vedecko-výskumnej činnosti a pedagogickej aktivity odporúčam, aby Vedecká rada Ekonomickej fakulty UMB prijala prácu inż. Ewy Wszendybył-Skulskiej PhD a po prednáške a diskusii udelila kandidátke vedecko-pedagogický titul „docentky“ v odbore 8.1.1 Cestovný ruch |

Jelenia Hora 15. februára 2013 [nečitateľný podpis]